অত্যাচারিত হতে হবে ভিন রাজ্যে গেলে, আশঙ্কায় বাংলার ঢাকিরা!

ওয়েব ডেস্ক : বীরেন্দ্র কৃষ্ণ ভদ্রের কন্ঠে মহালয়া এবং ঢাকের বাদ্দি না শুনলে মনে হয় বাঙালির সবচেয়ে বড় উৎসব দুর্গাপুজোই (Durga Puja) অসম্পূর্ণ রয়ে যায়। শরতের পেঁজা তুলোর মত মেঘ, কাশফুল ও দুর থেকে ভেসে আসা ঢাকের বোলের আওয়াজ বলে দেয় পুজো আসছে। খারাপ সময় কেটেছে,চাহিদাও তুঙ্গে,বায়না মিলেছে তবুও ভিন রাজ্যে যেতে অনিহা ঢাকিদের (Dhakis)।

পূর্ব মেদিনীপুর (East Midnapur) জেলার শহীদ মাতঙ্গিনী ব্লকের খারুই গ্রামের ঢালী পাড়া বিখ্যাত ঢাকি পাড়া হিসেবে। গ্রামের প্রশান্ত হাবর,দীপক ঢালীরা বিগত প্রায় ৪৫ বছরের বেশি ঢাক বাজাচ্ছেন। প্রচুর বায়না মিলেছে কিন্তু ভিন রাজ্যে ঢাক বাজাতে যেতে অনিহা তাদের।

আরও খবর : এখানে দেবী ব্যাঘ্রবাহিনী, বৈচিত্র্যময় অযোধ্যার জমিদার বাড়ির পুজো

বয়সে তরুণ ঢাকি তরুণ হাবর জানিয়েছেন, “আগে তারা বাইরের বিভিন্ন রাজ্যে মুম্বই পাটনাতে ঢাক বাজাতে যেতেন। কিন্তু বর্তমান সময়ে ভিন রাজ্যে বাঙালিদের ওপর অত্যাচার বাড়ছে। ভিন রাজ্যের থেকে নিজের রাজ্যে রোজগার কম,তবুও এখানেই তাদের শান্তি অন্তত অত্যাচারিত হতে হবেনা ওদের।”

বয়সে প্রবীণ ঢাকি প্রশান্ত হাবর দীর্ঘ ৪৫ বছর ধরে ঢাক বাজাচ্ছেন। কিন্তু নতুন প্রজন্ম এই শিল্পের সঙ্গে যুক্ত হতেই চান না বলে আক্ষেপ তাঁর। তিনি বলেছেন, এই পেশায় রোজগার কম বলেই নবীন প্রজন্ম আর আসতে চাইছেনা এই পেশায়। আর নতুন প্রজন্ম এগিয়ে না আসলে তাদের সঙ্গেই হয়তো এই লোকশিল্প বিলুপ্ত হয়ে যাবে, এমনটাই আশঙ্কা করছেন ঢাকিরা।